**INFORMATÍVNE ZNENIE**

Návrh

**NARIADENIE VLÁDY**

**Slovenskej republiky**

z ... 2022

**o poskytovaní príspevku za ubytovanie odídenca, ktorému bolo poskytnuté dočasné útočisko v súvislosti so situáciou na Ukrajine**

Vláda Slovenskej republiky podľa § 36a ods. 1 a 9 zákona č. 480/2002 Z. z. o azyle a o zmene a doplnení niektorých zákonov v znení neskorších predpisov (ďalej len „zákon“) nariaďuje:

**§ 1**

(1) Zmluva o poskytnutí ubytovania odídencovi obsahuje najmä

1. identifikačné údaje osoby, ktorá vlastní nehnuteľnosť slúžiacu na bývanie v územnom obvode obce a ktorá poskytne bezodplatne ubytovanie odídencovi (ďalej len „oprávnená osoba“); oprávnená osoba uvedie aj číslo účtu v banke alebo pobočke zahraničnej banky, na ktorý sa jej vyplatí príspevok za ubytovanie odídenca (ďalej len „príspevok“), ak má takýto účet zriadený,
2. identifikačné údaje odídenca a ďalších ubytovaných odídencov,
3. označenie nehnuteľnosti alebo jej časti, v ktorej sa poskytuje ubytovanie odídencovi,
4. práva a povinnosti zmluvných strán,
5. dohodnutú dobu ubytovania,
6. počet nocí ubytovania odídenca, ak sa zmluva uzatvorila až po začatí poskytovania ubytovania odídencovi,
7. dátum uzavretia zmluvy,
8. podpisy zmluvných strán.

(2) Prílohou zmluvy o poskytnutí ubytovania odídencovi je

1. kópia dokladu o tolerovanom pobyte na území Slovenskej republiky s označením "ODÍDENEC" alebo s označením "DOČASNÉ ÚTOČISKO“,
2. čestné vyhlásenie, že ide o nehnuteľnosť slúžiacu na bývanie, ktorá spĺňa minimálne požiadavky podľa osobitného predpisu[[1]](#footnote-2)).

(3) Vzor zmluvy o poskytnutí ubytovania odídencovi v slovenskom jazyku a v ukrajinskom jazyku je zverejnený na webovom sídle Ministerstva vnútra Slovenskej republiky a na <https://ua.gov.sk/>.

**§ 2**

Príspevok sa vypláca na účet oprávnenej osoby vedený v banke alebo pobočke zahraničnej banky uvedený v zmluve o poskytnutí ubytovania odídencovi; ak oprávnená osoba takýto účet nemá zriadený, príspevok sa vypláca v hotovosti. Vzor výkazu je zverejnený na webovom sídle <https://ua.gov.sk/>.

**§ 3**

(1) Príspevok sa poskytuje vo výške

1. 7 eur za jednu noc ubytovania každého odídenca, ak ide o fyzickú osobu, ktorá dovŕšila vek 15 rokov,
2. 3,50 eura za jednu noc ubytovania každého odídenca, ak ide o fyzickú osobu, ktorá nedovŕšila vek 15 rokov.

(2) Príspevok sa poskytuje do 30. júna 2022.

**§ 4**

Toto nariadenie vlády nadobúda účinnosť dňom vyhlásenia.

1. ) § 62 ods. 1 písm. f) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení zákona č. 533/2021 Z. z.

   § 8 ods. 2 vyhlášky Ministerstva zdravotníctva Slovenskej republiky č. 259/2008 Z. z. o podrobnostiach o požiadavkách na vnútorné prostredie budov a o minimálnych požiadavkách na byty nižšieho štandardu a na ubytovacie zariadenia. [↑](#footnote-ref-2)